Ný kosningaauglýsing breska Íhaldsflokksins hefur vakið mikla athygli , en þar endurleikur Boris Johnson forsætisráðherra frægt atriði úr jólamyndinni Love Actually frá 2003 . Í kvikmyndinni sjálfri snýst atriðið um mann , Mark að nafni , sem kemur skömmu fyrir jól og tjáir dulda ást sína á Juliet , eiginkonu besta vinar síns , með rómantískum skiltum „ af því að um jólin segir maður sannleikann “ . Í auglýsingu Íhaldsflokksins er þetta atriðið endurtekið , en í stað þess að Boris sé mættur til þess að tjá ást sína á konunni sem kemur til dyra er hann í atkvæðaleit . Boðskapurinn er sá að ef Íhaldsmenn fái ekki meirihluta muni ekkert breytast í breskum stjórnmálum , áfram verði rifist um útgöngu Bretlands úr Evrópusambandinu næstu árin . Auglýsingin er fagmannlega gerð , þykir nokkuð sniðug og hefur sem áður segir vakið mikla athygli í Bretlandi frá því hún birtist í gærkvöldi . Hugh Grant , sem einmitt leikur forsætisráðherra Bretlands í einu aðalhlutverkanna í Love Actually , tjáði sig um málið í útvarpsþætti á BBC í morgun . Grant , sem er andvígur útgöngu Bretlands úr ESB og hvetur fólk til þess að kjósa taktískt gegn frambjóðendum Íhaldsflokksins í kosningunum á fimmtudaginn , segist hafa tekið eftir því að eitt þeirra skilta úr upphaflegu myndinni sem Boris hafi ekki haldið á lofti í auglýsingunni hafi verið það um að sannleikann ætti að segja um jólin . „ Spunameistarar Íhaldsflokksins hafa kannski hugsað sem svo að það væri spjald sem liti ekki sérlega vel út í höndum Boris Johnsons , “ sagði Grant .